
Rosinās noteikt nemainīgu likmi Eiropas Sociālā fonda projektu administratīvajām izmaksām
Ceturtdien, 1. oktobrī, Finanšu ministrija (FM) Valsts sekretāru sanāksmē rosinās grozījumus Ministru kabineta (MK) noteikumos par kārtību, kādā Eiropas Savienības (ES) struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu.

Būtiskākie grozījumi noteikumos paredz noteikt vienkāršāku Eiropas Sociālā fonda projekta netiešo izmaksu (izmaksas, ko nevar saistīt ar finansējuma saņēmēja individuālo darbību, bet paredzētas projekta administratīvās darbības nodrošināšanai) administrēšanu, nosakot tām nemainīgo likmi  (procentuāla likme no tiešajām izmaksām).

Tādējādi finansējuma saņēmējiem ievērojami tiks samazināts administratīvais slogs, jo turpmāk  vairs nebūs jāsniedz izdevumus pamatojošie dokumenti tādām izmaksām kā projekta vadības personāla izmaksas, kancelejas preču izmaksas, telpu īre un noma projekta administrēšanas vajadzībām un citām.

Turpmāk par šādām izmaksām projekta īstenotājs saņems fiksētu maksājumu atkarībā no projektu apjoma  un finansējuma saņēmēja veida intervālā  no 13% līdz 20%,  kas ir saskaņā ar Eiropas Komisijas pieļauto normu – 20% no projekta tiešajām izmaksām. 

Ieviešot netiešo izmaksu nemainīgo likmi, finansējuma saņēmējs varēs ātrāk sagatavot maksājuma pieprasījumu, savukārt atbildīgā iestāde šo maksājuma pieprasījumu varēs ātrāk izskatīt un akceptēt. Turklāt saīsināsies laiks, cik ilgi finansējuma saņēmējam būs jāglabā attiecīgos izdevumus pamatojošie dokumenti. 

Grozījumi paredz arī samazināt darba dienu skaitu no 30 uz 15, kuru laikā slēdz līgumu ar finansējuma saņēmēju pēc projekta iesnieguma apstiprināšanas, ja lēmumā nav ietverti nosacījumi. Tiks samazināts darba dienu skaitu no 25 uz 20, kuru laikā atbildīgā vai sadarbības iestāde, ar kuru noslēgts līgums, izvērtē finansējuma saņēmēja pieprasītos grozījumus projektā. Tāpat paplašinātas projekta precizēšanas iespējas pēc lēmuma pieņemšanas pirms vēl noslēgts līgums par projekta īstenošanu. Iepriekš bija atļauts grozīt tikai finansējuma saņēmēja kontaktinformāciju, bankas rekvizītus un finansējuma sadalījumu pa gadiem, kas bieži vien radīja grozījumu nepieciešamību projektā uzreiz pēc līguma noslēgšanas ar projekta īstenotāju.

Līdz ar grozījumiem tiks atvieglotas un padarītas skaidrākas prasības, kas tiek izvirzītas finansējuma saņēmējiem, kā arī optimizēts ES fondu ieviešanā iesaistīto institūciju darbs.

FM  jau veiktos ES fondu apguves vienkāršošanas pasākumus, kā rezultātā būtiski paātrināta finanšu aprite projektos un atvieglota projektu ieviešana, skatīt ES fondu mājaslapā. 

